***Moschiola indica*** (indiadverghjort) er en småvokst drøvtygger og én av tre arter i slekten *Moschiola*, som videre inngår i dvergmoskusdyrfamilien (Tragulidae). Arten er utbredt over det meste av India og såvidt i det sørlige Nepal.

Taksonomi
---------

Det ble opprinnelig regnet med kun én art i denne slekten, men i 2005 ble *M. indica* and *M. kathygre* splittet fra *M. meminna*. I henhold til Sarvani, Parmar, Tabasum *et al.* (2018) så er *M. indica* den mest basale av de ti artene som inngår i dvergmoskusdyrfamilien.

Biologi
-------

*M. indica* blir omkring 55–59 cm lang (halen utgjør i tillegg cirka 2,5 cm) og fullvoksne individer veier typisk rundt 3 kg. Pelsen er fra gulbrun i flankene til mørk rødbrun over ryggen, ispedd lyse prikker og streker langs flankene og over bakparten. Brystet og buken er tilnærmet hvit.

Arten ser ut til å foretrekke et habitat som bestær av berg og graskledde steinte åssider. Den finnes imidlertid i tropisk lauvfellende skog, fuktig eviggrønn og semi-eviggrønn skog i skråninger og på sletter og platåer på Det indiske subkontinentet i høyder opp mot 1 850 moh. *M. indica* opptrer imidlertid også på plantasjer, landlige hager og degradert skog.

Lite er kjent omkring artens atferd. Den er i hovedsak solitær og for det meste nattaktiv. På dagtid gjemmer dyra seg i huler og steiner for å hvile, men de er også observert hvilende i tett underskog og under kratt og lignende. Siden dyra er svært skye unngår de som regel åpne områder. Kosten rapporteres å bestå av urter, krattløv og nedfallsfrukt. Hunnen går drektig i cirka fem måneder og føder som regel to avkom mot slutten av monsuntiden.

Inndeling
---------

Inndelingen følger i hovedsak Bibi (2013). Ifølge Sarvani, Parmar, Tabasum *et al.* (2018) er *Moschiola* (med høyeste grad (1,00) av sannsynlighet og 100 % bootstrapp) søstergruppen til *Tragulus* og *Hyemoschus*. Navn i parentes er kun foreløpige beskrivelser på arter som mangler norsk navn.

**Treliste**
* Artiodactyla, klovdyr
	+ Ruminantia, drøvtyggere
		- Tragulidae, dvergmoskusdyr
			* *Moschiola* (Sør-Asia)
				+ *M. indica*, (indiadverghjort)
				+ *M. meminna*, (meminna, srilankadverghjort)
				+ *M. kathygre*, (kathygre, gulstripedverghjort)
			* *Tragulus* (Sørøst-Asia)
			* *Hyemoschus* (Afrika)

Referanser
----------

1. 1 2 3  Duckworth, J.W. & Timmins, R. 2015. *Moschiola indica*. *The IUCN Red List of Threatened Species* 2015: e.T136585A61979067.. Downloaded on 05 November 2020.
2. ↑  Nowak, R.M. ed. (1999). Walker's Mammals of the World (6th ed.). Baltimore, MD: Johns Hopkins University Press. ISBN 9780801857898
3. ↑  Groves, C.; Meijaard, E. (2005). Intraspecific variation in Moschiola, the Indian chevrotain. *The Raffles Bulletin of Zoology*. Supplement 12: 413–421.
4. 1 2  Sarvani, R.K. Parmar, D.R. Tabasum, W. et al. Characterization of the complete mitogenome of Indian Mouse Deer, *Moschiola indica* (Artiodactyla: Tragulidae) and its evolutionary significance. *Sci Rep* **8**, 2697 (2018).
5. ↑  Bibi, F. (2013). A multi-calibrated mitochondrial phylogeny of extant Bovidae (Artiodactyla, Ruminantia) and the importance of the fossil record to systematics. *BMC evolutionary biology*, **13**(1), 166.

Eksterne lenker
---------------

* (en) *Moschiola indica* i Global Biodiversity Information Facility Rediger på Wikidata

* (en) *Moschiola indica* hos NCBI Rediger på Wikidata

* (en) *Kategori:Moschiola indica* – bilder, video eller lyd på Wikimedia Commons Rediger på Wikidata

* *Moschiola indica* – detaljert informasjon på Wikispecies Rediger på Wikidata